O mașină de poliție și agenți, în fața intrării în spitalul din Banská Bystrica în care se află internat premierul Robert Fico, împușcat miercuri, într-o tentativă de asasinat. Foto: AP Photo/Denes Erdos
La scurt timp după împușcarea prim-ministrului Robert Fico la Handlova și după transferul acestuia la spitalul din Banská Bystrica, pe internet a apărut o fotografie de pe o înregistrare computerizată a stării sale de sănătate, din momentul în care a fost internat la camera de urgență, scrie cotidianul online slovac Živé.
Într-o declarație pentru sursa citată, Centrul Național pentru Informații în Sănătate (NCZI) a asigurat că nu a existat nicio scurgere din partea sa. Adică, din sistemul electronic de asistență medicală cunoscut sub numele de eHealth.
Instituția a precizat că documentația de sănătate este protejată complet, separat fișele clinice despre starea sănătății și separat datele demografice, adică identitatea pacientului.
Purtătorul de cuvânt al NCZI a mai declarat că, „în cazul unei solicitări din partea organelor de drept, acestea sunt gata să ofere cooperarea corespunzătoare”.
Ministrul de Interne, Matúš Šutaj Eštok, a declarat, în cadrul conferinței de presă de miercuri, că, printre altele, regretă scurgerea raportului privind starea de sănătate a premierului și a confirmat că poliția anchetează acest subiect.
În același timp, la scurt timp după ce Fico a fost împușcat, pe lângă fotografia stării de sănătate a premierului, pe internet a apărut și o fotografie a cărții de identitate a trăgatorului.
La o zi după atentatul asupra premierului slovac, oficiali medicali și din guvern au spus că acesta a fost rănit de 4 cartușe și a fost operat timp de 5 ore, starea lui fiind gravă, dar stabilă. În același timp, s-a anunțat că el va rămâne internat la Banská Bystrica și abia luni o comisie medicală va decide dacă o să fie sau nu transferat la Bratislava.